शराब की हर बोतल पर 10 रुपए काऊ-सेस, 30 हजार सरकारी जॉब; शिमला के पास नया शहर बसेगा
Himachal Pradesh Vidhan Sabha (Assembly) Budget Session Live. Follow Himachal Pradesh Budget 2023 Latest News, Photos, Reports And Analysis On Dainik Bhaskar. हिमाचल के मुख्यमंत्री सुखविंदर सिंह सुक्खू विधनसभा में अपना पहला बजट पेश कर रहे हैं। वर्ष 2023-24 के बजट भाषण की शुरुआत करते हुए CM ने हिमाचल को ग्रीन स्टेट बनाने के लिए कई बड़े ऐलान किए
हिमाचल के मुख्यमंत्री सुखविंदर सिंह सुक्खू ने शुक्रवार को विधानसभा में अपना पहला बजट पेश किया। वर्ष 2023-24 के लिए CM ने 53413 करोड़ रुपए का बजट पेश किया। 2 घंटे 17 मिनट लंबे भाषण में CM ने हिमाचल को ग्रीन स्टेट बनाने का ऐलान करते हुए घोषणाओं की झड़ी लगा दी। शिमला के पास जाठिया देवी में नया शहर बसाने का ऐलान करते हुए बजट में इसकी डीपीआर बनाने के लिए 1373 करोड रुपए दिए गए। हिमाचल में 75 साल से कोई नया शहर नहीं बसा है।
भारी कर्ज से जूझ रहे हिमाचल में सरकार की इनकम बढ़ाने के मकसद से मुख्यमंत्री ने शराब पर काऊ-सेस लगाने का ऐलान किया। राज्य में प्रतिबोतल 10 रुपए काऊ-सेस वसूला जाएगा। इससे राज्य में शराब महंगी होगी और सरकार को सालाना 100 करोड़ रुपए की आय होगी। CM ने अलग-अलग सरकारी विभागों में 30 हजार पद भरने की घोषणा भी की।
CM ने कहा कि महिलाओं को 1500 रुपए देने की कांग्रेस की गारंटी को फेजवाइज पूरा किया जाएगा। इसके अलावा राज्य की 20 हजार मेधावी छात्राओं को ई-स्कूटी खरीदने के लिए 25-25 हजार रुपए, प्राइवेट ई-बस और ई-ट्रक खरीदने पर 50% सब्सिडी और सोलर प्रोजेक्ट लगाने पर युवाओं को 40% सब्सिडी दी जाएगी।
बजट की प्रमुख घोषणाएं…
बजट भाषण शुरू करने के लगभग एक घंटे बाद मुख्यमंत्री ने विपक्ष के नेताओं की ओर देखते हुए शे’र पढ़ा :-
नहीं कुछ मिला आसानी से अगर,
मेहनत करने में वक्त लगता है।
यूं तो खूब घिरे होते हैं बादल आसमान में
लेकिन बारिश में कुछ तो वक्त लगता है।
बजट भाषण के अंत में सीएम ने कुल राजस्व प्राप्तियां 42,404 करोड़ रहने का अनुमान जताया और कहा कि प्रति 100 रुपए में से वेतन पर 26 रुपए, पेंशन पर 16 रुपए, ब्याज चुकाने पर 10 रुपए, लोन चुकाने पर 10 रुपए, संस्थानों की ग्रांट पर 9 रुपए खर्च होंगे। शेष 39 रुपए पूंजीगत कार्य पर खर्च किए जाएंगे।
NPS का पैसा लाने के लिए मांगा BJP से सहयोग
बजट पेश करते हुए राज्य की कमजोर वित्तीय हालत के बारे में मुख्यमंत्री ने कहा कि केंद्र सरकार से मिलने वाला GST अनुदान बंद होने से राज्य को नुकसान हुआ है। NPS के 8 हजार करोड़ रुपए केंद्र के पास जमा है। मुख्यमंत्री ने इस रकम को वापस लाने के लिए विपक्ष से सहयोग भी मांगा। उन्होंने कहा कि कर्मचारियों और पेंशनरों के राज्य सरकार की तरफ 10 हजार करोड़ रुपए बकाया हैं।
काली पट्‌टी बांधकर पहुंचा विपक्ष
हिमाचल के बजट से पहले BJP विधायक काली पट्‌टी बांधकर सदन पहुंचे। नेता प्रतिपक्ष जयराम ठाकुर ने कहा कि उनका विरोध जारी रहेगा, लेकिन आज वह सदन में बैठकर बजट को सुनेंगे।
इनकम के लिए वैट पर लगा चुकी सैस
सुक्खू सरकार पहले ही आय के साधन बढ़ाने के लिए डीजल पर 3 रुपए प्रतिलीटर वैट, टोल टैक्स की नीलामी, वाटर सेस और शराब पर सेस जैसे कदम उठा चुकी है।